Atleet gaan Namakwaland kafdraf vir bejaardesChristo van der Berg het ‘n pelgrimstog vir bejaardes aangepak. (Foto: verskaf) “Ons is almal op ŉ pelgrimstog, ons het almal uitdagings om te bowe te kom. Sommiges is groot en ander klein, maar almal is op een of ander wyse insiggewend.” Só het die veteraanhardloper Christo van der Bergh in 2021 op die vooraand van sy eerste Pelgrimstog van Hoop-inisiatief, waartydens hy agt marathons in agt dae ten bate van Solidariteit Helpende Hand kafgedraf het, gesê. Hy het die Suid-Afrikaanse eweknie van die Spaanse Camino de Santiago onder die vaandel van Run for Hope aangedurf, ná ’n lang herstelproses van ’n ernstige kniebesering, en ’n stewige R77 000 vir Helpende Hand se kleuterskoolvoedingskema ingesamel. In 2022 het Christo ten bate van Helpende Hand se projekte vir bejaardes weer aan Run for Hope deelgeneem. Dié roete het oor nege bergpasse gestrek en het volgens hom sy eie uitdagings ingehou. In Augustus vanjaar gaan dié 50-jarige atleet vir ŉ derde keer agt maratons binne agt dae vir liefdadigheid aanpak, dié keer in Namakwaland. “Ons weet nie altyd watter uitdagings die mense rondom ons beleef nie. Weerlose bejaardes kan nie vir hulself baklei nie, en sommiges sit in kamertjies en vereensaam. Ek gebruik my pelgrimstog om blootstelling te gee aan Helpende Hand se missie om na ons bejaardes om te sien,” het hy voorheen oor sy tog gesê. (Foto: Verskaf) Christo het onlangs saam met die Solidariteit Helpende Hand se Wes-Kaap-streek en die Run for Hope-span die ACVV (voorheen as die Afrikaanse Christelike Vrouevereniging bekend) se Strand Dienssentrum besoek. Volgens Alisha de Lange, Helpende Hand Wes-Kaap se streeksorganiseerder, was die fokus in 2022 spesifiek op weerlose en eensame bejaardes en het hulle met hul besoek R10 000 van die bedrag wat Christo met die 2022-maratons ingesamel het, aan die dienssentrum oorbetaal. Sy het tydens dié geleentheid beklemtoon waarom bejaardes vir Helpende Hand so belangrik is. “Tydens ons besoek aan die Strand Dienssentrum het die bestuurder van die dienssentrum genoem dat hulle nie hul toelaes van die staat ontvang nie. Daar is bejaardes wat R5 of R10 per maand afbetaal aan hul jaarlikse lidmaatskapfooi van R170. Baie van hulle is eensaam en woon onder moeilike omstandighede. Dit het ons streek laat besluit om by die dienssentrum betrokke te raak en dit was die ideale plek om die Run for Hope-span te betrek,” het Alisha gesê.